Pele ga kopano go ne ga dirwa dithulaganyo tsa gore batlakopanong bangwe ba bontshiwe mafelo a a kgatlhang. Kwa motseselegaeng mongwe kwa Bavaria, baeti ba ne ba ema kwa Diholong tsa Bogosi kwa Basupi ba lefelo leo ba neng ba ba amogela teng. Mokaedi wa setlhopha sengwe sa baeng yo e neng e se Mosupi o ne a kgatlhiwa thata ke tsela e bakaulengwe ba ratanang ka yone. Motlakopanong mongwe o bega jaana: “Fa re ntse re le mo beseng mo tseleng ya go boela kwa hoteleng, mokaedi yono wa bajanala o ne a re re farologane thata le ditlhopha tse dingwe tsa bajanala. Re ne re apere sentle mme botlhe mo setlhopheng ba ne ba dirisana sentle le ba ba eteletseng pele. Go ne go se ope yo o roganang e bile go na le thulaganyo. O ne a gakgamaditswe ke tsela e batho bano ba ba sa itsaneng ba fetogileng ditsala ka bonako ka gone.”